KIRJALLINEN KYSYMYS E-2183/00 esittäjä(t): Caroline Lucas (Verts/ALE) komissiolle. Pakkoruokinta hanhenmaksan tuotannossa.



Virallinen lehti nro 081 E , 13/03/2001 s. 0168 - 0169



KIRJALLINEN KYSYMYS E-2183/00 esittäjä(t): Caroline Lucas (Verts/ALE) komissiolle (3. heinäkuuta 2000) Aihe: Pakkoruokinta hanhenmaksan tuotannossa Eläinten terveyttä ja hyvinvointia käsittelevän tiedekomitean 16. joulukuuta 1998 hyväksytyssä kertomuksessa hyvinvoinnin näkökohdista ankoista ja hanhista valmistettavan hanhenmaksan tuotannossa korostettiin hanhenmaksan tuotantoon käytettävien ankkojen ja hanhien suurta kärsimystä ja todettiin, että harjoitettava pakkoruokinta haittaa eläinten hyvinvointia. Pakkoruokittujen lintujen kuolleisuus on 1012-kertainen normaalisti hoidettuihin lintuihin nähden, ja ruokintaputken asettaminen paikoilleen voi johtaa ruokatorven ruhjoutumiseen ja jopa puhkeamiseen. Pakkoruokinnan johdosta lintujen maksa paisuu kooltaan 610-kertaiseksi normaaliin verrattuna. Mitä suunnitelmia komissiolla on sellaisen direktiiviehdotuksen antamiseksi, jolla kielletään lintujen pakkoruokinta hanhenmaksan tuotannossa tai toteutetaan eläinten terveyttä ja hyvinvointia käsittelevän tiedekomitean suositukset hyvinvointiin liittyvistä näkökohdista ankoista ja hanhista valmistettavan hanhenmaksan tuotannossa? David Byrnen komission puolesta antama yhteinen vastaus kirjallisiin kysymyksiin E-2183/00 ja E-2618/00 (11. syyskuuta 2000) Hanhenmaksan tuotantoon kasvatettavien ankkojen ja hanhien suojelua koskevat kaksi suositusta annettiin kesäkuussa 1999 tuotantoeläinten suojelua koskevan eurooppalaisen yleissopimuksen puitteissa. Komissio ja jäsenvaltiot osallistuivat aktiivisesti näiden suositusten laatimiseen ja antamiseen. Arvoisan parlamentin jäsenen mainitsemaa kertomusta käytettiin viitemateriaalina edellä mainittujen suositusten laadinnassa. Suosituksissa tunnustetaan, että lintuja on pidettävä ryhmissä, ja kielletään nykyisin käytettävien pienten yhden linnun häkkien käyttö. Kielto tulee uusien lintusuojien tai vanhojen tilalle asetettavien uusien suojien osalta voimaan 31. joulukuuta 2004 ja kaikkien lintusuojien osalta viimeistään 31. joulukuuta 2010. Suosituksissa vaaditaan myös lisätutkimusta tavoitteena kehittää vaihtoehtoisia menetelmiä, jotka eivät vaadi pakkoruokintaa hanhenmaksan tuotannossa. On sovittu, että kunnes on käytettävissä uutta tieteellistä näyttöä vaihtoehtoisista menetelmistä ja niiden hyvinvointinäkökohdista, hanhenmaksan tuotantoa jatketaan vain siellä, missä se on nykyään käytäntönä ja ainoastaan kansallisen lainsäädännön vaatimusten mukaisesti. Neuvoston direktiivissä 98/58/EY, joka annettiin 20. heinäkuuta 1998(1), säädetään kaikkien tuotantoeläinten suojelun pääperiaatteet yhteisössä. Kyseessä on lainsäädäntöväline tulevien ehdotusten valmistelussa eläinten hyvinvoinnin alalla, ja sillä varmistetaan samaa aihetta koskevan Euroopan neuvoston yleissopimuksen yhdenmukainen soveltaminen yhteisössä. Nykyisessä direktiivissä käsitellään erityyppisten tuotantoeläinten, hanhenmaksan tuotantoon käytettävät mukaan luettuina, suojeluun sovellettavia hyvinvointivaatimuksia. Eläinten omistajan tai pitäjän on saman direktiivin nojalla varmistettava, että hyvinvointia koskevia vähimmäisvaatimuksia noudatetaan. Komissio tekee tarvittaessa direktiivin 98/58/EY 5 artiklan mukaisesti neuvostolle ehdotuksia, jotka ovat tarpeen edellä mainittujen suositusten yhdenmukaiseksi soveltamiseksi. (1) EYVL L 221, 8.8.1998.